O‘zbekiston Prezidenti MDH Ijroiya qoʻmitasi raisi – Ijrochi kotibini qabul qildi

06.04.2017
O‘zbekiston Respublikasi Prezidenti Shavkat Mirziyoyev 6-aprel kuni Mustaqil Davlatlar Hamdoʻstligi Tashqi ishlar vazirlari kengashining navbatdagi majlisida ishtirok etish uchun mamlakatimizga kelgan MDH Ijroiya qoʻmitasi raisi – Ijrochi kotibi Sergey Lebedevni qabul qildi.
Davlatimiz rahbari mehmonni qutlar ekan, Hamdoʻstlik doirasida oʻzaro manfaatli hamkorlikni kengaytirish va mustahkamlash masalasiga muhim ahamiyat qaratilayotganini alohida ta’kidladi. Bugungi kunda MDH koʻp tomonlama hamkorlik, iqtisodiyotning turli tarmoqlarida qoʻshma dastur va loyihalarni amalga oshirishning dolzarb masalalari yuzasidan fikr almashish va muhokama etish uchun oʻziga xos maydon hisoblanadi. 


Suhbat chogʻida MDH doirasida erkin savdo zonasining toʻlaqonli faoliyat yuritishini ta’minlash, shuningdek, transport-kommunikatsiya tarmoqlarini jadal rivojlantirish va butun mintaqaning tranzit salohiyatini yuksaltirishga yoʻnaltirilgan istiqbolli loyihalarni amalga oshirish masalalariga alohida e’tibor qaratildi. 


Uchrashuvda mamlakatimizda ijtimoiy-siyosiy, iqtisodiy va huquqiy islohotlar amalga oshirilayotgani, 2017-2021-yillarga moʻljallangan Harakatlar strategiyasida O‘zbekistonni rivojlantirishning ustuvor yoʻnalishlari belgilangani, Prezidentning virtual qabulxonasi, joylarda tashkil etilgan Xalq qabulxonalari odamlarning talab va istaklarini roʻyobga chiqarayotgani, Xalq bilan muloqot va inson manfaatlari yili doirasidagi ishlar yurtdoshlarimizning davlatga ishonchini mustahkamlayotgani ta’kidlandi. 


S.Lebedev Prezidentimizga samimiy qabul, Toshkent shahrida Mustaqil Davlatlar Hamdoʻstligi Tashqi ishlar vazirlari kengashi majlisiga tayyorgarlik koʻrish va uni oʻtkazishda O‘zbekiston Respublikasi faol ishtirok etgani uchun minnatdorlik bildirdi. 


Uchrashuvda O‘zbekiston Prezidenti Shavkat Mirziyoyev Tashqi ishlar vazirlari kengashi majlisi samarali oʻtishiga muvaffaqiyat tiladi.